Ministrul Justiţiei Tudorel Toader i-a spus preşedintelui Comisiei pentru afaceri europene din Parlamentul german, Gunther Krichbaum, că România a trecut printr-o reformă masivă, structurală a sistemului judiciar, discuţiile dintre cei doi oficiali având ca temă inclusiv legile Justiţiei, scriw News.ro.

Ministrul s-a întâlnit luni cu Gunther Krichbaum, preşedintele Comisiei pentru afaceri europene din Parlamentul german (Bundestag), însoţit de Kai Hennig, adjunctul ambasadorului Republicii Federale Germania în România.

"Discuţiile din cadrul întâlnirii au purtat, în principal, asupra reformelor aduse justiţiei, ministrul justiţiei precizând faptul că România a trecut printr-o reformă masivă, structurală a sistemului judiciar, astfel cum s-a constatat inclusiv de către Comisia Europeană în ultimele rapoarte din cadrul Mecanismului de Cooperare şi Verificare. De asemenea, a fost prezentat stadiul în care se află în acest moment legile justiţiei şi noile coduri, precum şi modificările aduse prin acestea", precizează ministerul Justiţiei.

Toader şi-a exprimat "deschidere în vederea continuării bunei colaborări, atât în materia cooperării judiciare, cât şi în domeniul luptei împotriva corupţiei", menţionează Ministerul Justiţiei.